Uitdagings, keuses en gevolge - www.bybelkennis.co.za
by Coen Slabber · Published 26/06/2015 · Updated 21/05/2015
No nation has ever become great by war that has not ultimately been cast down by war. — Huldrych Zwingli
Omdat Moses geglo het, het hy toe hy groot geword het, geweier om die seun genoem te word van die farao se dogter. Hy het verkies om liewer sleg behandel te word saam met die volk van God as om die kortstondige genieting van sonde te hê (Hebreërs 11:24 – 25)
Daar is sekere besluite in ons lewens wat belangrik is: met wie ons gaan trou, watter beroep gaan ons volg, ens. Die belangrikste keuse is egter of jy vir Jesus Christus gaan volg.
In die lewe kry ons uitdagings, keuses en gevolge. Ons kom elke dag voor uitdagings te staan. Soms is dit 'n geleentheid wat vir ons voordelig mag wees; soms is dit 'n versoeking wat ons hopelik sal weerstaan. Dan is daar die keuse wat ons maak en die gevolge van daardie keuses. As ons goeie keuses maak sal die gevolge goed wees. Die verkeerde keuses lei tot slegte gevolge.
Ons moet die regte keuses maak, want dit mag die verloop van ons lewens bepaal. Moses het besluit om eerder sy mede-Jode te help. Hy verkies dit bo die kortstondige genieting van sonde te hê. Deur sy keuse word Israel gered uit die slawerny in Egipte. Nog iemand wat die regte keuse gemaak het, was Daniël.
Maar ons lees ook van verkeerde keuses. Adam se keuse kos hom die paradys; Esau se keuse kos hom sy geboortereg; koning Saul se keuse kos hom sy koninkryk; Judas se keuse kos hom sy apostelskap en sy lewe.
Ons lewenskeuses is tot in ewigheid bindend. Jy kan vandag keuses maak wat jou tot in ewigheid sal beïnvloed. Jy maak jou besluite en dan maak jou besluite jou.